# פתח תפתח את ידך לו

## שמיטת כספים, (צדקה והלוואה) (פרק טו, א-יא)

שמיטת כספים, צדקה והלוואה

מצוות שמיטת חובות, הסמוכה למצוות ההלוואה, היא מצווה שלכאורה מנוגדת לצדק הטבעי. על פי הצדק הטבעי, המַלווה זכאי לקבל את כספו, והלווה נדרש להשיב את הכסף שניתן לו לזמן מוגבל. אך התורה דורשת מהאדם לוותר על הכסף המגיע לו בדין בשביל לקיים חסד עם העני.

התורה הסמיכה אל מצווה זו את מצוות ההלוואה המשלימה את דין שמיטת הכספים. חז"ל למדו מפסוקים אלה את דיני הצדקה.

(נזכור כי הרמב"ם ראה בהלוואה צדקה מן המדרגה הגבוהה ביותר)

שמיטת כספים (דברים פרק ט"ו)

א מִקֵּץ שֶׁבַע שָׁנִים תַּעֲשֶׂה שְׁמִטָּה:

ב וְזֶה דְּבַר הַשְּׁמִטָּה שָׁמוֹט כָּל בַּעַל מַשֵּׁה יָדוֹ אֲשֶׁר יַשֶּׁה בְּרֵעֵהוּ לֹא יִגֹּשׂ אֶת רֵעֵהוּ וְאֶת אָחִיו כִּי קָרָא שְׁמִטָּה לַה':

ג אֶת הַנָּכְרִי תִּגֹּשׂ וַאֲשֶׁר יִהְיֶה לְךָ אֶת אָחִיךָ תַּשְׁמֵט יָדֶךָ:

ד אֶפֶס כִּי לֹא יִהְיֶה בְּךָ אֶבְיוֹן כִּי בָרֵךְ יְבָרֶכְךָ ה' בָּאָרֶץ אֲשֶׁר ה' אֱלֹהֶיךָ נֹתֵן לְךָ נַחֲלָה לְרִשְׁתָּהּ:

ה רַק אִם שָׁמוֹעַ תִּשְׁמַע בְּקוֹל ה' אֱלֹהֶיךָ לִשְׁמֹר לַעֲשׂוֹת אֶת כָּל הַמִּצְוָה הַזֹּאת אֲשֶׁר אָנֹכִי מְצַוְּךָ הַיּוֹם:

ו כִּי ה' אֱלֹהֶיךָ בֵּרַכְךָ כַּאֲשֶׁר דִּבֶּר לָךְ וְהַעֲבַטְתָּ גּוֹיִם רַבִּים וְאַתָּה לֹא תַעֲבֹט וּמָשַׁלְתָּ בְּגוֹיִם רַבִּים וּבְךָ לֹא יִמְשֹׁלוּ:

עיון בפרשנים

רש"י [ב]:

שמוט כל בעל משה ידו - שמוט את ידו של כל בעל משה:

רש"י [ד]:

אפס כי לא יהיה בך אביון - ולהלן הוא אומר (פסוק יא) כי לא יחדל אביון, אלא בזמן שאתם עושים רצונו של מקום, אביונים באחרים ולא בכם, וכשאין אתם עושים רצונו של מקום אביונים בכם.

אביון - ... ולשון אביון שהוא תאב לכל דבר:

(רש"י מתייחס לסתירה שבין פסוק ד לפסוק יא. ניתן ללמדו כאן או כשמגיעים לפסוק יא)

פרשנות נוספת - הבנת המושג "מקץ" על פי כל אחד מן הפרשנים

ראב"ע [א]:

וטעם מקץ שבע שנים תעשה שמיטה - בתחילת השנה, כאשר פירשתי (לעיל ט, יא). והעד, 'הקהל את העם' (להלן לא יב) [=מצוות הקהל, שלדעת ראב"ע הייתה בתחילת השנה השביעית].

רמב"ן [א]:

"ועל דעת רבותינו (ספרי קכב) "מקץ" בסוף השבע, ולא ידבר הכתוב אלא בשמיטת כספים, יאמר מסוף כל שבע שנים הנמנים לכם תעשו שמטה שישמוט כל בעל משה ידו, ולכך אמרו (ערכין כח:) שאין שביעית משמטת אלא בסופה. [...] ועל דרך הפשט יראה לי כי לשון הכתוב כפשוטו הוא ברור ומתוקן, כי קץ הוא סוף [...] אם כן "קץ שבע שנים" שנת השבע שהוא סוף המספר ההוא. ובשמיטת הארץ הכתוב מדבר כאשר פירשתי למעלה..."

נקיים דיון על טעמי המצווה:

כותבים רבים התייחסו למחשבת המצווה ולמקומה בקשר שבין אדם לקב"ה, בין אדם לחברו ובין אדם לעצמו. מצוות השמיטה המתקיימת רק בארץ ישראל מחזקת את אמונתו של האדם, גורמת לו לחלוק מרכושו עם החברה בה הוא חי ועוזרת שלא לשקוע רק בחיי חומר ובצבירת רכוש ונכסים. באופן זה מהווה מצוות שמיטה נדבך חשוב בבניית עולמו הרוחני של עם ישראל בארצו.

נציע כאן שני כיוונים.

הראי"ה קוק ב"עין אי"ה" על שביעית פרק י:

"התכלית העיקרית של שמיטת החוב [...]

להסיר את העול היותר כבד שמתקבץ לרגלי שליטת העשירים על העניים [...]

שהכניעה והעבדות תהיה מוטבעת בלב מי שירגיש על עצמו חוב לחבירו,

'עבד לוה לאיש מלוה' ".

בהקדמה ל"שבת הארץ":

"שנת שבתון מוכרחת היא לאומה ולארץ!

שנת שקט ושלוה, באין נוגש ורודה,

"לא יגוש את רעהו ואת אחיו כי קרא שמיטה לה' ", שנת שוויון ומרגוע,

התפשטות הנשמה בהרחבתה אל היושר האלוקי המכלכל חיים בחסד,

אין רכוש פרטי מסוים ולא זכות קפדנית,

ושלום אלוקי שורר על כל אשר נשמה באפו.

'והיתה שבת הארץ לכם לאכלה,

לך ולעבדך ולאמתך ולשכירך ותושבך הגרים עמך,

ולבהמתך ולחיה אשר בארצך תהיה כל תבואתה לאכול'..."